Rosalind Elsie Franklinová

Rosalind Elsie Franklinová (neprechýlene Rosalind Elsie Franklin; * 25. júl 1920, Londýn, Spojené kráľovstvo – † 16. apríl 1958, Londýn) bola britská fyzikálna chemička a biofyzička, ktorá mala veľkú zásluhu na objavení a objasnení molekulárnej štruktúry DNA, RNA, vírusov, uhlia a grafitu. Hoci jej práca na uhlí a vírusoch bola oceňovaná už za jej života, jej zásadný podiel na objavení štruktúry DNA bol z väčšej časti uznaný a ocenený až po jej smrti.

Narodila sa do prominentnej britskej židovskej rodiny. Absolvovala jednu z mála súkromných londýnskych dievčenských škôl, na ktorých sa vyučovala fyzika a chémia – St Paul’s Girls’ School. Vďaka tomu mohla pokračovať v štúdiu na Cambridgeskej univerzite, ktoré ukončila v roku 1941. Po získaní doktorátu v roku 1945 sa venovala výskumu röntgenového žiarenia a v roku 1947 začala pracovať v laboratóriu Johna Randalla, v prestížnom vedeckom pracovisku na londýnskom King’s College.Maddox, Brenda, "The double helix and the ‘wronged heroine’" , Nature, Vol. 421, 23 January 2003.

Franklinová je najviac známa svojou prácou na difrakčných obrazoch DNA, ktoré následne použili vedci James Dewey Watson a Francis Harry Compton Crick pri správnom určení štruktúry DNA. Franklinová zrejme sama rozpoznala štruktúru DNA, avšak Watson a Crick vo svojej slávnej práci z roku 1953 jej príspevok zmienili iba niekoľkými slovami. Jej zásluhy boli uznané až na konci 60. rokov. Po práci na DNA viedla Franklinová tiež výskum na poli virológie.

Zomrela vo veku 37 rokov na rakovinu vaječníkov.

 Referencie 

 Zdroj 

Kategória:Anglickí chemici
Kategória:Anglickí biológovia
Kategória:Anglickí fyzici
Kategória:Chemici židovského pôvodu
Kategória:Biológovia židovského pôvodu
Kategória:Fyzici židovského pôvodu
Kategória:Absolventi University of Cambridge
Kategória:Osobnosti z Londýna
Kategória:Anglické osobnosti židovského pôvodu
Kategória:Ženy v chémii